Spar Nord Bank var en af de mulige købere af Bank Trelleborg. Den kriseramte Slagelse-bank, der kæmpede en regulær dødskamp i manglen på likviditet, var i kontakt med flere andre banker, inden bankens ledelse kastede sit lod i Sydbanks skål. Heriblandt altså Spar Nord Bank, bekræfter bankdirektør Lars Møller fra Aalborg-banken. - Der var en kort drøftelse. Jeg vil gerne sige, at jeg har stor respekt for, at man har undersøgt forskellige muligheder og respekt for, at bankens ledelse har valgt Sydbank. Vi var en af dem, ledelsen i Bank Trelleborg snakkede med, men ellers har jeg ingen kommentarer, siger Lars Møller til RB-Børsen. Bank Trelleborg var kunde hos Spar Nord Bank, og i en redegørelse fra bestyrelsen i Bank Trelleborg karakteriseres samarbejdet med Spar Nord omkring lånefaciliteter som "en særegen konstruktion" og det oplyses, at samarbejdet blev diskuteret på et møde med Finanstilsynet fredagen før den weekend, hvor Sydbank endte i skødet på Sydbank. /ritzau/
Spar Nord bekræfter et sammenhæng mellem den nordjyske og dne krakkede bank